સહન શું કામ સ્ત્રીએ જ કરવાનું આવે એ પ્રાણપ્રશ્ન આજે પણ અણીદાર પેન્સિલની જેમ ભોંકાય છે. નાનું ખોરડું હોય કે મસમોટો બંગલો હોય, વેદના વત્તેઓછે અંશે એની કુંડળીમાં કછોટો વાળીને બેઠી જ હોય. નગરવિસ્તારોમાં શિક્ષણને કારણે ફરક પડ્યો છે, છતાં ખાપ પંચાયતની પકડ ધરાવતી કે ‘પંચ કહે તે પરમેશ્વર'ની માનસિકતા ધરાવતી ગ્રામ્ય સંસ્કૃતિમાં વેદના છાનેખૂણે ઢંકાયેલી પડી છે. કેટલીક પીડા ઘરના ઉંબરથી આગળ વધી જ નથી શકતી.